CELEX: 32020R1079
Language: lt
Date: 2020-07-20 00:00:00
Title: Komisijos įgyvendinimo reglamentas (ES) 2020/1079 2020 m. liepos 20 d. dėl Reglamente (ES) 2018/956 dėl naujų sunkiųjų transporto priemonių išmetamo CO2 kiekio ir degalų sąnaudų duomenų stebėsenos ir teikimo nurodytų duomenų tikrinimo ir taisymo (Tekstas svarbus EEE)

22.7.2020   
               
               
                  LT
               
               
                  Europos Sąjungos oficialusis leidinys
               
               
                  L 235/1
               
            
         KOMISIJOS ĮGYVENDINIMO REGLAMENTAS (ES) 2020/1079
         2020 m. liepos 20 d.
         dėl Reglamente (ES) 2018/956 dėl naujų sunkiųjų transporto priemonių išmetamo CO2 kiekio ir degalų sąnaudų duomenų stebėsenos ir teikimo nurodytų duomenų tikrinimo ir taisymo
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. birželio 28 d. Europos Parlamento ir Tarybos reglamentą (ES) 2018/956 dėl naujų sunkiųjų transporto priemonių išmetamo CO2 kiekio ir degalų sąnaudų duomenų stebėsenos ir teikimo (1), ypač į jo 8 straipsnio 4 dalį,
         kadangi:
         
                     (1)
                  
                  
                     Reglamento (ES) 2018/956 8 straipsnio 2 dalimi Komisija įpareigojama pagal to reglamento 4 ir 5 straipsnius patikrinti valstybių narių ir sunkiųjų transporto priemonių gamintojų pateiktų duomenų kokybę. Be to, juo Komisija įpareigojama ištaisyti per tokį patikrinimą nustatytus neatitikimus;
                  
               
                     (2)
                  
                  
                     todėl tikslinga nustatyti sunkiųjų transporto priemonių gamintojų pateiktų duomenų tikrinimo ir ištaisymo priemones. Visų pirma būtina nustatyti procedūrą, pagal kurią būtų tikrinama, ar sunkiųjų transporto priemonių gamintojų duomenys, pateikti pagal Reglamento (ES) 2018/956 I priedo B dalies 2 punktą, dera su atitinkamame duomenų šaltinyje, t. y. variklio tipo patvirtinimo sertifikate, išduotame pagal Europos Parlamento ir Tarybos reglamentą (EB) Nr. 595/2009 (2), ir gamintojo įrašų byloje, nurodytais duomenimis;
                  
               
                     (3)
                  
                  
                     kad Komisija pateiktuose duomenyse galėtų aptikti galimus neatitikimus ir nustatyti, ar tokie neatitikimai yra sistemingi, sunkiųjų transporto priemonių, kurių duomenų kokybė turi būti tikrinama, skaičius turėtų būti pakankamai didelis;
                  
               
                     (4)
                  
                  
                     siekiant užtikrinti duomenų teikimo proceso vientisumą, turėtų būti tikrinama, ar gamintojų pateikti duomenys atitinka variklio tipo patvirtinimo sertifikate ir gamintojo įrašų byloje nurodytus duomenis;
                  
               
                     (5)
                  
                  
                     Komisijai nustačius neatitikimų, gamintojams turėtų būti suteikta galimybė duomenis ištaisyti. Jei tie neatitikimai yra sistemingi, gamintojai turėtų pateikti ištaisytus visų transporto priemonių, užregistruotų per atitinkamą ataskaitinį laikotarpį, duomenis;
                  
               
                     (6)
                  
                  
                     jei gamintojai ištaisytų duomenų Komisijai nepateikia, kad būtų užtikrintas duomenų teisingumas, ji turėtų turėti galimybę tuos duomenis ištaisyti pati. Siekiant užtikrinti, kad gamintojai pateiktų Komisijai teisingus duomenis, tuo atveju, kai aptikti neatitikimai yra sistemingi, Komisija tuos duomenis turėtų ištaisyti visų sunkiųjų transporto priemonių, užregistruotų atitinkamu ataskaitiniu laikotarpiu, išmetamo CO2 kiekio vertėms pritaikydama pataisos koeficientą;
                  
               
                     (7)
                  
                  
                     skaidrumo sumetimais iš duomenų, įtrauktų į sunkiųjų transporto priemonių duomenų centrinį registrą, turėtų būti aišku, ar juos ištaisė Komisija;
                  
               
                     (8)
                  
                  
                     šiame reglamente nustatytos priemonės atitinka Klimato kaitos komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Sunkiosios transporto priemonės, kurių duomenų kokybė turi būti tikrinama
            
               1.   Gavusi pagal Reglamento (ES) 2018/956 5 straipsnio 1 dalį gamintojų pateiktus duomenis, Komisija patikrina kiekvieno gamintojo tam tikro skaičiaus sunkiųjų transporto priemonių, užregistruotų atitinkamu ataskaitiniu laikotarpiu, duomenų kokybę. Tikrindama 2019 m. ataskaitinio laikotarpio duomenis Komisija tikrina tik sunkiųjų transporto priemonių, užregistruotų nuo 2020 m. sausio 1 d., duomenų kokybę.
            
            
               2.   Komisija 1 dalyje nurodytas sunkiąsias transporto priemones pasirenka atsitiktine tvarka. Pasirinktų sunkiųjų transporto priemonių skaičius turi sudaryti 2–10 % kiekvieno gamintojo atitinkamu ataskaitiniu laikotarpiu užregistruotų sunkiųjų transporto priemonių skaičiaus.
            
         
         
            2 straipsnis
            Komisijos siunčiamas pranešimas ir gamintojų bei valstybių narių teikiama informacija
            
               1.   Komisija atitinkamiems gamintojams praneša sunkiųjų transporto priemonių, pasirinktų pagal 1 straipsnio 2 dalį, identifikavimo numerius.
            
            
               2.   Per mėnesį nuo 1 dalyje nurodyto pranešimo gavimo dienos gamintojai pateikia Komisijai kiekvienos pasirinktos sunkiosios transporto priemonės:
               
                           a)
                        
                        
                           gamintojo įrašų bylos, parengtos pagal Komisijos reglamento (ES) 2017/2400 (3) IV priedo I dalį, originalą;
                        
                     
                           b)
                        
                        
                           variklio tipo patvirtinimo sertifikato, išduoto pagal Reglamentą (EB) Nr. 595/2009, kopiją.
                        
                     
            
               3.   Gavę Komisijos prašymą, gamintojai ir valstybės narės, kuriose 1 dalyje nurodyta sunkioji transporto priemonė buvo pirmą kartą užregistruota, siekdami pašalinti galimas kliūtis, pateikia papildomą informaciją.
            
         
         
            3 straipsnis
            Kriptografinės maišos reikšmės ir gamintojų pateiktų duomenų teisingumo patikrinimas
            
               1.   Komisija kryžminiu būdu patikrina pagal 1 straipsnio 2 dalį pasirinktų sunkiųjų transporto priemonių gamintojo įrašų bylos originalo, pateikto pagal 2 straipsnio 2 dalies a punktą, kriptografinės maišos reikšmę ir atitinkamos kriptografinės maišos reikšmę, kurią atitinkamos valstybės narės pateikė vykdydamos pagal Reglamento (ES) 2018/956 I priedo A dalies k punktą taikomą įpareigojimą.
               Jei kriptografinės maišos reikšmės neatitinka, Komisijai paprašius gamintojai patikrina jai pateiktų duomenų teisingumą ir per vieną mėnesį ją informuoja apie to patikrinimo rezultatus.
            
            
               2.   Komisija kryžminiu būdu patikrina pagal 1 straipsnio 2 dalį pasirinktų sunkiųjų transporto priemonių duomenis, pateiktus pagal Reglamento (ES) 2018/956 5 straipsnį, ir atitinkamus duomenis, nurodytus gamintojo įrašų bylos, parengtos pagal Reglamento (ES) 2017/2400 IV priedo I dalį, originale.
            
            
               3.   Komisija gali kryžminiu būdu patikrinti su sunkiųjų transporto priemonių, pasirinktų pagal 1 straipsnio 2 dalį, varikliu susijusius duomenis, pateiktus pagal Reglamento (ES) 2018/956 I priedo B dalies 2 punkto 75–78 įrašus, ir atitinkamas variklio tipo patvirtinimo sertifikate, išduotame pagal Reglamentą (EB) Nr. 595/2009, nurodytas vertes.
            
         
         
            4 straipsnis
            Pranešimas apie nustatytus faktus
            
               1.   Komisija patvirtina duomenų, patikrintų pagal 3 straipsnį, tikslumą arba praneša gamintojams apie visus nustatytus duomenų, pateiktų pagal Reglamento (ES) 2018/956 5 straipsnį, ir atitinkamų duomenų, nurodytų pagal 2 straipsnio 2 dalį pateiktoje gamintojo įrašų byloje bei variklio tipo patvirtinimo sertifikate, neatitikimus.
            
            
               2.   Per mėnesį nuo 1 dalyje nurodyto pranešimo gavimo dienos gamintojai pateikia Komisijai ištaisytus sunkiųjų transporto priemonių, pasirinktų pagal 1 straipsnio 2 dalį, duomenis ir paaiškina tame pranešime nurodytus neatitikimus.
            
            
               3.   Jei Komisija nustato, kad neatitikimai yra sistemingi, gamintojai per vieną mėnesį nuo 1 dalyje nurodyto pranešimo gavimo dienos pateikia Komisijai ištaisytus visų sunkiųjų transporto priemonių, apie kurias pranešta atitinkamu ataskaitiniu laikotarpiu, duomenis ir paaiškina neatitikimus.
            
            
               4.   2 ir 3 dalyse nurodytus ištaisytus duomenis gamintojai elektroninėmis duomenų perdavimo priemonėmis perduoda į Europos aplinkos agentūros tvarkomą verslo duomenų saugyklą.
            
         
         
            5 straipsnis
            Duomenų ištaisymas
            
               1.   Jei gamintojų pagal 4 straipsnį pateiktas paaiškinimas ir pateikti ištaisyti duomenys Komisiją tenkina, ji ištaisytus duomenis įtraukia į galutinį duomenų rinkinį, kuris turi būti skelbiamas sunkiųjų transporto priemonių duomenų centriniame registre, ir pažymi, kad jis yra ištaisytas.
            
            
               2.   Jei gamintojų pateiktas paaiškinimas arba pateikti ištaisyti duomenys Komisijos netenkina arba gamintojai per 4 straipsnio 2 ir 3 dalyse nustatytą terminą ištaisytų duomenų nepateikia, Komisija:
               
                           a)
                        
                        
                           remdamasi gamintojo pagal 2 straipsnio 2 ir 3 dalis pateikta informacija, ištaiso sunkiųjų transporto priemonių, pasirinktų pagal 1 straipsnio 2 dalį, su kuriomis susiję neatitikimai, išmetamo CO2 kiekio, išreikšto g/tkm, vertes;
                        
                     
                           b)
                        
                        
                           jei neatitikimai sistemingi, ištaiso visų sunkiųjų transporto priemonių, užregistruotų atitinkamu ataskaitiniu laikotarpiu, išmetamo CO2 kiekio vertes taikydama pataisos koeficientą.
                        
                     
            
               3.   2 dalies b punkte nurodytas pataisos koeficientas nustatomas remiantis nustatytais sunkiųjų transporto priemonių, pasirinktų pagal 1 straipsnio 2 dalį, išmetamo CO2 kiekio, išreikšto g/tkm, duomenų neatitikimais.
            
            
               4.   Komisija ištaisytus duomenis įtraukia į galutinį duomenų rinkinį, kuris turi būti skelbiamas sunkiųjų transporto priemonių duomenų centriniame registre, ir pažymi, kad jis yra ištaisytas.
            
         
         
            6 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. liepos 20 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 173, 2018 7 9, p. 1.
         
            (2)  2009 m. birželio 18 d. Europos Parlamento ir Tarybos reglamentas (EB) Nr. 595/2009 dėl motorinių transporto priemonių ir variklių tipo patvirtinimo atsižvelgiant į sunkiųjų transporto priemonių išmetamų teršalų kiekį (euro VI) ir dėl galimybės naudotis transporto priemonių remonto ir priežiūros informacija, iš dalies keičiantis Reglamentą (EB) Nr. 715/2007 ir Direktyvą 2007/46/EB, bei panaikinantis Direktyvas 80/1269/EEB, 2005/55/EB ir 2005/78/EB (OL L 188, 2009 7 18, p. 1).
         
            (3)  2017 m. gruodžio 12 d. Komisijos reglamentas (ES) 2017/2400, kuriuo įgyvendinamos Europos Parlamento ir Tarybos reglamento (EB) Nr. 595/2009 nuostatos dėl sunkiųjų transporto priemonių išmetamo CO2 kiekio ir degalų sąnaudų nustatymo ir iš dalies keičiama Europos Parlamento ir Tarybos direktyva 2007/46/EB bei Komisijos reglamentas (ES) Nr. 582/2011 (OL L 349, 2017 12 29, p. 1).